Sulke wreedheid is meer as barbaars | Die Vryburger
Hierdie afgelope week is Boere-Afrikaners met afgryse gevul. Die aanval op die Barnard familie in Brits distrik is veel meer as wat menslik verwerk kan word.
As 'n 94-jarige Oumagrootjie deur vier rowers met 'n warm pan gebrand word, dan is dit meer as barbarisme. Asof die satan los is, word sy in die gesig geslaan en rondgepluk. Haar 74-jarige seun word in die rug geskiet om seker te maak hy lewe nie vêrder nie, en haar ander 62-jarige seun is in die maag geskiet. Die agterkleinseun is met 'n mes in die kop gesteek.
Wat noem jy sulke optrede. Dit is meer as terrorisme. Dit is meer as barbarisme.
In hierdie week se uitgawe kan u lees van 'n ander Ouma wat trane stort oor haar gesteelde motor, en daar word berig van die Suid-Afrikaanse Weermag wat blykbaar nou so verswak het dat dit vergelyk word met die slaankrag van die SAW in 1930.
Die berig oor Palestina wat erken word deur die VN behoort belangstelling te lok. Selfs die motor rubriek wat handel oor restourasie kan motor liefhebbers se aandag trek.
Die Vryburger berig ook oor die optogte wat gehou is na die verskillende ambassades om die Boere-Afrikaner se eis om vryheid te oorhandig.
Die opstande en onluste wat aangevuur word deur vakbonde om daarmee hul eie posisie te probeer versterk onder plaaswerkers, sal uiteindelik geen goeie vrugte lewer nie. Sulke ondeurdagte eise vir hoër lone, kan veel eerder lei tot laer in diensneming van werkers, en dan noodwendig lei tot laer produksie van voedsel. Voedselpryse kan ook ernstig beïnvloed word deur die hoër arbeidskoste.
Daar is ook die meer positiewe nuus. Lees iets oor Fritz Joubert Duquesne, die baas spioen van die Tweede Vryheidsoorlog
Die verdeeldheid in die ANC kom na vore in verskeie berigte. Wat egter ontstellende nuus is, is die berig oor die Volksmoord wat deur die bestuur van Projek 2010 bekend gemaak is.
Die Redaksie wil langs hierdie weg elke leser wat beplan om met vakansie te gaan, tot versigtigheid maan. Die gevaarlikste is om waaksaamheid te verslap wanneer die rustigheid van vakansiedae aanbreek. Dit is dan wanneer die moordenaars en geweldenaars ons verras.
Geniet die leesstof en die ruskans
2 thoughts on "Sulke wreedheid is meer as barbaars"
Adriana Stuijt December 5, 2012 at 1:57 pm
Vandag het twee vooraanstaande Afrikaners baie effektiewe getuienis gelewer in die Nederlandse parlement oor die barbaarsheid en die sadisme wat met plaasmoorde en ander moorde teen Afrikaner gesinne gebruik word. Ek het na die presentasies deur prof Koos Malan, regsgeleerde by die Universiteit van Pretoria, en Kallie Kriel van Afriforum geluister vanoggend en het eintlik baie stil geword van binne oor die daaglikse ellende wat die Afrikanervolk getref het. Die twee mans het in keurige, netjiese Afrikaans en sonder emosies hul presentasies gelewer oor die effek op die Afrikaner-minderheid wat die ANC-regering se beleid van die "National Democratic Revolution' – hul verduideling dat die ANC se oudmodiese, 19de-eeuse Marxistiese beleid nou elke liggaam in SA binnegesypel het en dat dit veral die Afrikaners se bestaansregte baie ernstig begin bedreig. Die twee mans het 'n vriendelike ontvangs gekry by die buitelandse sake kommissiehoorsitting in die Tweede Kamer vandag. Die hoorsitting is ook bygewoon deur Lucas Hartogh, 'n Europese parlementslid, wat die verslae en verduidelikings van die twee Afrikaners ook aandagtig gevolg het. Die twee Afrikaner vrouens wat so baie van die misdaadtonele skoonmaak, en wat hul boek 'Bloedsusters' daaroor geskryf het, is ook 'n aantal kere genoem in verband met die sadisme wat tydens die aanvalle op Afrikanergesinne gebruik word. Een van die Nederlandse parlementslede Martin Bosma, het genoem dat hy met afgryse vervul was toe hy die boek gelees het, en nie besef het dat die lyding van die Afrikanerslagoffers so groot en so uitgebreid was. 'n Mens lees die statistieke maar eers as jy hierdie boek gelees het, en die details van die misdade lees, en die fotos sien, begin jy besef hoe uitgebreid en ernstig die probleem geword het in Suid-Afrika." Ek sal binnekort 'n nuwe verslag oor die twee mans se presentasie op my blog plaas op http://censorbugbear-reports.blogspot.nl/2012/11/dutch-parliament-hears-afrikaner-plight.html . Een belangrike ding wat altwee mans gesê het is dat die ANC 'baie gevoelig is vir die buitelandse openbare opinie'. En dat dit dus baie belangrik is vir die buiteland om te weet oor hierdie gruwels en die baie ander maniere waarop die minderhede in Suid-Afrika – maar veral die Afrikaners – nou op groot skaal onderdruk en gediskrimineer word onder die ANC regime.
DuP du Plessis December 5, 2012 at 3:36 pm
Hartlike dank vir hierdie belangrike terugvoer. Ons waardeer die belangstelling en goeie wense uit Europa.
Die 'gevoeligheid van die ANC' spruit uit hul wete dat hulle nie die leuen van 'Apaht-hate' vir altyd sal kan bly vertroetel nie. Een of ander tyd sal die 'buitelandse openbare opinie' begin besef dat hul leuens en hul korrupte regime slegs 'n voorsetting is van hul terrorisme waarmee hulle Afrikaner-verraaiers soos De Klerk, Botha en Meyer se broeke kon laat bewe.